Springs-gruwelhuis: Pa weer in hofDie sogenaamde gruwelhuis in Springs. Foto: @POWER987News ŉ Man wat daarvan beskuldig word dat hy sy vrou en vyf kinders in ŉ huis in Springs aangerand en aangehou het, sal na verwagting Woensdag in die Springs-landdroshof verskyn. Die man is op 23 Mei in hegtenis geneem nadat sy 11-jarige seun vroeër daardie week uit die huis kon ontsnap en by die bure om hulp gaan aanklop het. “Vyf kinders, tussen twee en 16 jaar oud, is in die huis opgespoor,” het kapt. Johannes Ramphora, woordvoerder van die polisie, gesê. “Die bure het die polisie ontbied.” Die man word aangekla van aanranding en ontvoering. Sy vrou was in die huis toe hy in hegtenis geneem is, maar sy is een van die vermeende slagoffers. Dit wil voorkom of die kinders nie voldoende versorg is nie en mishandel is. “Die naam van die man kan nie bekend gemaak word nie om die kinders te beskerm,” het lt.kol. Lungelo Dlamini, woordvoerder van die polisie, gesê. –SAPA Lees ook: Springs-gruwelhuis: Kinders, ma vir berading gestuur Springs-gruwelhuis: Pa in hof